
РЕПУБЛИКА СРБИЈА
НАРОДНА СКУПШТИНА
Одбор за контролу 
служби безбедности
22 Број: 06-2/48-26
1. април 2026. године
Б е о г р а д

З А П И С Н И К
13. СЕДНИЦЕ ОДБОРА ЗА КОНТРОЛУ СЛУЖБИ БЕЗБЕДНОСТИ, 
ОДРЖАНЕ 31. МАРТА 2026. ГОДИНЕ

Седница је почела у 12,06 часова.
	Седници је председаво мр Игор Бечић, председник Одбора.
Седници су присуствовали чланови Одбора: др Душан Бајатовић, Јасмина Обрадовић и Александар Мирковић.
	Седници су присуствовали и заменици одсутних чланова Одбора: Горан Ракић, заменик Радослава Милојичића, Јасмина Каранац, заменик Едиса Дургутовића и Александар Ивановић, заменик Мирослава Алексића.
	Седници нису присуствовали чланови Одбора: Радослав Милојичић, Едис Дургутовић, Мирослав Алексић, Мариника Тепић и Ненад Томашевић.
	На предлог председника, Одбор је већином гласова усвојио следећи:

Д н е в н и  р е д
1. Разматрање Предлога извештаја Одбора за контролу служби безбедности о извршеном надзору над радом служби безбедности за 2025. годину. 

Прва тачка дневног реда - Разматрање Предлога извештаја Одбора за контролу служби безбедности о извршеном надзору над радом служби безбедности за 2025. годину.
Председник Одбора подсетио је чланове да је Одбор у обавези да Извештај о извршеном надзору над радом служби безбедности за 2025. годину поднесе Народној скупштини до краја марта 2026. године у складу са чланом 231. Пословника Народне скупштине.
Нагласио је да Одбор у 2025. години одржао пет седница Одбора, од којих су две седнице биле отворене за јавност, а три седнице затворене за јавност, на којима је разматрао укупно десет тачака дневног реда, без тачке разно. 
У Извештају закључено је да је рад припадника служби безбедности на реализацији како редовних тако и ванредних задатака био ефикасан, ефективан и са адекватним решењима на све изазове, ризике и претње по безбедност Републике Србије. Одбор је утврдио да су службе безбедности Републике Србије радиле у складу са законом и у оквиру својих надлежности и да су реаговале сходно овлашћењима које имају на основу закона у складу са делокругом рада и прописаним процедурама. 
У извештајном периоду генерални инспектор служби Министарства одбране је квалитетно и у потпуности реализовао све планиране и ванредне задатке, остварио потпуну сарадњу са дирекцијама Војнообавештајне и Војнобезбедносне агенције, што је по оцени Одбора обезбедило унапређење квалитета, ефикасности, законитости и правилности рада агенција.
У дискусији су учествовали: мр Игор Бечић, др Душан Бајатовић, Јасмина Обрадовић, Александар Мирковић и Александар Ивановић.
Одбор је, са шест гласова за и један против усвојио Извештај Одбора за контролу служби безбедности о извршеном надзору над радом служби безбедности за 2025. годину.
Одбор је на предлог председника са шест гласова за одредио за представника предлагача и известиоца Одбора на седници Народне скупштине председника Одбора мр Игора Бечића.
Седница је завршена у 13,15 часова.
	Препис тонског снимка седнице саставни је део овог записника.

СЕКРЕТАР ОДБОРА                                     ПРЕДСЕДНИК ОДБОРА
    

                  Милeна Пргомеља                                               мр Игор Бечић

